เมื่อวานนี้สดๆร้อนๆ 4 โมงเย็นยังอยู่หลังสวน อยู่ดีๆก็เหมือนโดนยาสั่ง รู้สึกตัวอีกทีก็ไปโผล่อยู่สุดทางถนนชายทะเล-บางขุนเทียนแล้ว (จากถนนพระราม 2 เลี้ยวซ้ายเข้าซอยวัดหัวกระบือ ตรงเข้าไปจนสุดทาง น่าจะประมาณ 25 กิโลได้) ...
จอดรถเรียบร้อยก็ซื้อตั๋วนั่งเรือคนละ 50 บาท ลงเรือชมวิวไปเรื่อย แล้วก็ไปติดเกาะทานข้าวกัน 

บรรยากาศในร้านไม่ได้ตกแต่งสวยหวานน่ารัก แต่ได้ชื่นชมทะเลกันแบบเต็มที่และรับอ๊อกซิเจนกันไปแบบเต็มปอด ... น้องพนักงานน่ารักดีค่ะ อาหารก็ไม่ได้ช้ามาก (รับออเดอร์สุดท้ายตอน 19.30 น.นะคะ) 

- หอยนางรมทรงเครื่อง (200.-) : หอยตัวไม่ใหญ่ แต่สดค่ะ เสิร์ฟพร้อมยอดกระถิน น้ำพริกเผา หอมเจียว ทานกับน้ำจิ้มซีฟู้ด อร่อยลืมคอเรสเตอรอลกันไปเลย

- ยำใบชะครามกุ้ง (150.-) : ใบชะครามสีเขียวเข้ม ยำรสชาติหวานเปรี้ยว โรยหอมเขียวและหัวกะทิ กับกุ้งสดๆตัวใหญ่พอตัว 

- ข้าวผัดปู (จานกลาง 150.-) : ข้าวผัดสะดุ้งไฟแบบข้าวยังเป็นเม็ดสวย แต่ว่าปูน้อยไปไหมอ่ะ แทบหาเนื้อปูไม่เจอ รสจืดไปนืดนึง

- หอยหลอดผัดฉ่า (200.-) : จานนี้ไว้อาลัยกับเงินที่ต้องจ่าย ตัวหอยหลอดสดอยู่ค่ะ แต่ผัดฉ่ารสประหลาดนิดนึง ไม่มีกลิ่นกระชาย รสคล้ายผัดน้ำพริกเผาจืดๆมากกว่า

- ปูม้านึ่ง (780.-) : ปูม้า 1 กิโลนำไปนึ่งสุกกำลังดี ปูสดเนื้อหวานแทบไม่ต้องใช้น้ำจิ้มเลยค่ะ 

หม่ำเสร็จก็กลับไปที่จุดลงเรือ เอาคูปองเรือตอนขามาให้เจ้าหน้าที่นะคะ แล้วเราจะได้บัตรคิวรอเรือ เสร็จแล้วก็รอเวลานั่งเรือกลับ ... แต่ออกมารอบเรือทุ่มครึ่ง นั่งเรือกลับก็แอบกลัวนะ ทะเลดูเวิ้งๆเชียว แถมเมื่อวานคลื่นแรงอีกต่างหาก 

ถ้ามีเด็กตัวน้อยก็ไม่แนะนำนะคะ สนุกนั่งเรือ แต่เวลาขึ้นลงเรือมันก็แอบอันตรายเหมือนกันนะคะ .. ลองไปกันดูได้ ประสบการณ์กินข้าวแบบติดเกาะ ????????????